Karate Veľký Krtíš

Klubový seminár Kobudo
2025-03-15 15:00 - 18:00 (Europe/Bratislava)
Srdečne vás pozývame na trojhodinový intenzívny seminár kobudo, vhodný pre začiatočníkov aj mierne pokročilých. Ak sa chcete naučiť základy kobudo, osvojiť si techniku práce s palicou ako sebaobranným prostriedkom alebo zdokonaliť princípy kata Kaaten no kun, tento seminár je práve pre vás!
Termín:
Dátum: sobota 15. marca 2025
Čas: 15:00 – 18:00
Miesto: telocvičňa Základnej školy na Poľnej ulici vo Veľkom Krtíši
Čo si priniesť?

Chuť učiť sa a objavovať krásu tradičného okinawského Ryuei-ryu kobudo.
Palicu Bo – na začiatok postačí drevená palica s hrúbkou 2 – 3 cm, ktorá je približne o 10 cm vyššia ako vaša výška (napríklad hladko opracované drevené porisko).
Pohodlné športové oblečenie – tričko, dlhé tepláky, tenisky vhodné do telocvične.
Teplý nápoj.

Členský príspevok na podporu činnosti klubu za seminár je 10 € na osobu.
Program:

Krátka rozcvička a strečing.
Základné techniky práce s palicou na mieste aj v pohybe.
Nácvik kata Kaaten no kun.

Tešíme sa na vašu účasť!
Klubový seminá Kobudo

Slovenský pohár v karate a kobudo 1. kolo
2025-05-04
Pozývame vás na 1. kolo Slovenského pohára v karate a kobudo.
Miesto: Športová hala Malina, Sasinkova 901/2 Malacky
Termín: 4. 5. 2025 – nedeľa
Hlavný rozhodca: Mgr. Daniel Baran
Riaditeľ súťaže: Kristína Huščavová
Pravidlá: WUKF s úpravou SFKaBU
Informácie: Kristína Huščavová – tel.: 0918 272 404 Mgr. Adam Musil – tel.: 0949 169 145
Štartovné: Jednotlivci: 10€ Družstvá: 15€
Časový harmonogram:
07:30 – 09:00 registrácia
08:30 – 08:50 porada rozhodcov
08:40 – 08:50 porada coachov
09:00 začiatok súťaže
Pozvánka na Slovenský pohár v karate a kobudo v pdf formáte

XXVIII SLOVAKIA OPEN 2025
2025-06-07

Klubové skúšky stupňa technickej vyspelosti v karate
2025-06-28
Vážení cvičenci a milí rodičia,
oznamujeme vám, že v sobotu 28. júna 2025 v čase od 16.00 do 19.00 hod. sa uskutočnia skúšky technickej vyspelosti v karate, ktoré predstavujú dôležitý krok na ceste každého začínajúceho aj pokročilého karatistu.
Skúšky sú určené aj pre deti, ktoré navštevujú prípravku na karate a aktívne sa zúčastňujú tréningového procesu. Pre týchto najmladších cvičencov je skúška prispôsobená ich úrovni – prebieha hravou a motivujúcou formou, pričom sa hodnotí ich snaha, základné pohybové návyky a osvojené základy karate.
Do skúšok zostáva už len niekoľko tréningov – využite ich naplno!
Každý tréning je príležitosťou doladiť techniku, posilniť sebadôveru a pripraviť sa na tento významný deň. Vaša snaha, disciplína a vytrvalosť sa určite vyplatia.
Ústroj na skúšky:
Pre deti v prípravke sa, prosím, informujte o vhodnom ústroji priamo u trénera. Pre ostatných cvičencov platí: čisté kimono a opasok podľa aktuálneho technického stupňa.
Tešíme sa na vašu účasť a prajeme veľa úspechov!

Letný seminár okinawského karate a kobudo
2025-07-22 - 2025-07-28

Letné sústredenie karate
2025-08-09 - 2025-08-13
Vážení členovia a priaznivci karate,
srdečne Vás pozývame na letné sústredenie karate, ktoré sa bude konať v rekreačnom stredisku Turistický raj Podlesok v termíne od soboty 9. augusta do stredy 13. augusta 2025.
Sústredenie je otvorené pre všetkých samostatných členov klubu (bez sprievodu), mladšie deti v sprievode rodinných príslušníkov, ako aj pre celé rodiny, pokiaľ to kapacita strediska umožní. Rodinní príslušníci sú vítaní aj ako aktívni účastníci tréningov, ale môžu si tiež zorganizovať vlastný program.
Program podujatia:
Počas sústredenia sa môžete tešiť na intenzívne tréningy karate, zamerané na zdokonalenie techniky, kondície a sebadisciplíny. Ďalej sa budete venovať cvičeniam strečingu, ktoré prispejú k zlepšeniu flexibility, pohyblivosti kĺbov, krvného obehu a prietoku kyslíka do svalov. Súčasťou programu budú aj tréningy čchi-kungu na posilnenie imunity a harmonizáciu toku energie (čchi) v tele. Okrem toho sa môžete tešiť na outdoorové aktivity, túry a kúpanie vo vodnej nádrži Palcmanská Maša. V rámci sústredenia nebudú chýbať ani tímové hry a aktivity zamerané na posilnenie tímového ducha. Na záver dňa Vás čakajú večerné spoločenské aktivity, oddych pri táboráku a ďalšie prekvapenia.
Výdavky:
Členský poplatok za sústredenie je 30 €/osoba (účasť rodičov je bezplatná). Náklady na ubytovanie, stravu a dopravu si každý účastník hradí individuálne.
Ubytovanie a strava:
Deti do 15 rokov (vrátane): 120 € (detská porcia), dospelí 140 €. V uvedenom termíne môže byť cena zo strany poskytovateľa mierne upravená.
Miesto konania:
Turistický raj, Podlesok 638, Hrabušice, Slovenský raj. Ubytovanie je rezervované v dvoch chatkách Betka s celkovou kapacitou pre 20 osôb. Preto prosím, prihláste sa čo najskôr, aby ste si zabezpečili svoje miesto.
Prihlásenie:
Prihlásiť sa môžete najneskôr do 31. januára 2025 na email info@karatevelkykrtis.sk. V prihláške prosíme uveďte: mená prihlásených osôb, preferovaný typ stravy (plná penzia bez obmedzení) a v prípade detských porcií vek detí do 15 rokov vrátane. Ak máte záujem o vegetariánsku stravu označte to v prihláške. Doprava bude zabezpečená vlastnými vozidlami, vyznačte prosím počet voľných miest v aute.
Dôležité informácie:
Začiatok sústredenia je 9. augusta 2025 (príchod v dopoludňajších hodinách) a jeho koniec je 13. augusta 2025 (odchod po obede). Rozpis tréningov, podrobný program sústredenia a zoznam potrebných vecí budú zaslané účastníkom po ich prihlásení. Členovia KST sú poistení, ostatným účastníkom odporúčame poistenie na horské aktivity. Doprava bude zabezpečená vo vlastnej réžii účastníkov, využitie voľných miest v autách je vítané. Strava: plná penzia s možnosťou úpravy jedál podľa individuálnych potrieb (napr. vegetariánska strava). Pre celé rodiny je možnosť samostatne si objednať ubytovanie a stravovanie. Bližšie informácie na: www.turistickyraj.sk. V prípade akýchkoľvek otázok nás neváhajte kontaktovať. Radi vám poskytneme ďalšie informácie.
Tešíme sa na Vašu účasť a veríme, že sústredenie bude skvelou príležitosťou na zlepšenie Vašich schopností v karate, ale aj na oddych a nezabudnuteľné chvíle strávené s priateľmi a rodinou v prekrásnom prostredí Slovenského raja.

Nábor nových cvičencov karate a čchi-kung
2025-09-08 16:30 - 19:30
Máte záujem o tieto skvelé sebaobranné a zdraviu prospešné športové aktivity? Pridajte sa k nám a pravidelne trénujte spolu s nami!
Srdečne vás pozývame na náborové tréningy karate a čchi-kung, ktoré sa uskutočnia 8. septembra 2025 v telocvični Základnej školy na Poľnej ulici vo Veľkom Krtíši.

Nábor karate o 16:30
Nábor čchi-kung o 18:00

Náborové tréningy sú zdarma a určené pre záujemcov všetkých vekových kategórií. Či ste úplní začiatočníci, alebo už máte skúsenosti, radi vás privítame!
Na cvičenie si prineste obyčajný športový úbor (tričko, dlhé tepláky, tenisky vhodné do telocvične) a teplé nápoje.
Príďte si vyskúšať nové výzvy, užiť si skvelú atmosféru a zlepšiť sa v týchto tradičných disciplínach!
Tešíme sa na vás!
Viac sa o nábore dočítate v časti „Nábor„.

Slovenský pohár v karate a kobudo – Prievidza Cup
2025-09-27 09:00 - 17:00

Nábor karate a čchi-kung
2025-10-01 16:30 - 19:30
Príďte na nábor KARATE a ČCHI-KUNG!
Milé deti a vážení rodičia, srdečne vás pozývame na náborové tréningy karate a čchi-kungu.
Chcete byť silnejší, rýchlejší a odvážnejší, alebo sa len udržať v dobrej kondícii? Športujte spoločne s nami. Tréningy sú určené pre všetky vekové kategórie, pre začiatočníkov aj pokročilých.

Streda 1. októbra 2025
Telocvičňa ZŠ Poľná, Veľký Krtíš

Karate: 16:30 – 18:00
Čchi-kung: 18:00 – 19:30

Športový úbor a teplý nápoj sú odporúčané.
Karate podporuje disciplínu, rýchlosť a kondíciu, zatiaľ čo čchi-kung rozvíja rovnováhu, vnútorný pokoj a energiu.
Doprajte si zdravý pohyb a nové zážitky. Tešíme sa na vás!

Majstrovstvá Slovenska v karate a kobudo
2025-11-22
Organizátorom je KK Goju ryu Levice, riaditeľom súťaže Mgr. Tomáš Valentík.

Otvorený tréning karate
2025-12-30 16:30 - 18:00
Srdečne Vás pozývame na otvorený tréning karate – 30. 12. 2025, 16.30 – 18.00!
Príďte si s nami zacvičiť v utorok 30. 12. 2025 v čase 16.30 – 18.00 h do telocvične ZŠ na Poľnej, na záverečný tréning v tomto roku. Tréning je otvorený aj pre verejnosť, našich cvičencov, rodičov, príbuzných a priateľov klubu.
Budeme veľmi radi, ak medzi nami opäť uvidíme aj bývalých cvičencov, ktorí si s nami prídu zacvičiť, zaspomínať na aktívne časy a stráviť príjemný tréning v priateľskej atmosfére – tak ako kedysi.
Na cvičenie si prineste kimono alebo obyčajný športový úbor (tričko, dlhé tepláky, tenisky vhodné do telocvične) a teplý nápoj.
Spoločne sa rozlúčime so starým rokom v duchu karate, posilníme odhodlanie do nového roka a užijeme si príjemnú športovú atmosféru. Na záver tréningu sme pre Vás pripravili malé sladké prekvapenie.
Tešíme sa na Vás!

1. kolo Slovenského pohára v karate a kobudo, Malacky Cup 2026
2026-02-07
Informácie už čoskoro.

Výstup na Kráľovu hoľu zo Šumiaca: jednodňové zimné kondičné sústredenie – otvorené aj pre verejnosť
2026-02-14
Náš klub vás srdečne pozýva na jednodňové zimné sústredenie, otvorené pre všetkých – členov klubu, bývalých členov, deti v sprievode rodiča, rodinných príslušníkov, priateľov aj širokú verejnosť.
Pripravujeme pre vás deň strávený v harmónii s prírodou, v pokoji a kráse horského prostredia. Spoločne vyjdeme na Kráľovu hoľu, kde nás čaká krásna zimná túra. Cesta bude fyzicky náročná, no ak nám to príroda umožní, odmení nás tichom hôr, úchvatnými výhľadmi a spoločným zážitkom, ktorý posilní telo aj ducha.
Podujatie sa uskutoční v sobotu 14. februára 2026. Odchod je o 6:00 z parkoviska na Poľnej vo Veľkom Krtíši a návrat predpokladáme vo večerných hodinách.
Každý účastník by mal mať primeranú zimnú výbavu. Povinná výbava zahŕňa pevnú turistickú obuv, teplé vrstvové a nepremokavé oblečenie, batoh, čelovku, dostatok teplých tekutín a drobné občerstvenie. Nevyhnutné sú turistické mačky a paličky, lyžiarske okuliare pri silnom vetre, základná lekárnička a lieky, ktoré pravidelne užívate. Pre záujemcov sú k dispozícii snežnice (päť párov). Po túre si môžeme spoločne vychutnať teplé jedlo v príjemnej reštaurácií.
Doprava bude individuálna, s možnosťou zdieľania áut pre efektívnu a ekonomickú jazdu. Odporúčame mať pri sebe vreckové na dopravu, stravu a ďalšie potreby.
Účasť je na vlastnú zodpovednosť a deti môžu ísť len v sprievode rodiča alebo zákonného zástupcu. Odporúčame mať pri sebe doklad totožnosti, preukaz zdravotnej poisťovne a platné poistenie, ktoré zahŕňa aj zásahy Horskej záchrannej služby, aby bol pobyt v prírode bezpečný a pokojný.
Prihláste sa čo najskôr, najneskôr do 1. februára 2026, a pridajte sa k nám, aby ste vyšli z každodennej rutiny, prekonali samých seba a prežili deň plný pokoja, pohybu a krásnej prírody.

2. kolo Slovenského pohára v karate a kobudo – PEZINOK
2026-03-14
Organizátor: Karate Kick-box klub Pezinok
riaditeľ súťaže: Mgr. Miroslav Horák
Informácie už čoskoro.

3. kolo SP v karate a kobudo
2026-04-25
organizátor: Karate klub TJ SOKOL ILAVA
miesto konania: Športová hala, Športovcov 656/2, 018 41 Dubnica nad Váhom
Bližšie informácie už čoskoro.

XXIX Slovakia open
2026-05-23 - 2026-05-24

Začiatočníci
2026-06-02 16:30 - 18:00, 2026-06-04 16:30 - 18:00, 2026-06-09 16:30 - 18:00, 2026-06-12 16:30 - 18:00

Pokročilí
2026-06-02 18:00 - 19:30, 2026-06-04 18:00 - 19:30, 2026-06-09 18:00 - 19:30, 2026-06-12 18:00 - 19:30

Základy sebaobrany
2026-06-03 19:00 - 20:00, 2026-06-05 19:00 - 20:00, 2026-06-08 19:00 - 20:00, 2026-06-10 19:00 - 20:00

Seminár karate a kobudo
2026-06-06 09:00 - 2026-06-07 12:00
Súčasť celoročného vzdelávania trénerov karate SFKaBU + otvorený seminár karate.
miesto: Penzión Iveta, Radava
organizuje: Technická komisia SFKaBU

Čchi-kung
2026-06-07 19:00 - 20:00
